VALSTYBINĖ SAUGOMŲ TERITORIJŲ TARNYBA PRIE APLINKOS MINISTERIJOS

Biudžetinė įstaiga, Antakalnio g. 25, 10312 Vilnius. Tel. +370 659 29483, el. p. vstt@vstt.lt, https://vstt.lrv.lt.

Duomenys kaupiami ir saugomi Juridinių asmenų registre, kodas 188724381

____________________________________________________________________________________________________________

Lietuvos Respublikos žemės ūkio ministerijai	2025-02-	Nr.

DĖL ŽEMĖS ŪKIO MINISTRO 2023 M. VASARIO 20 D. ĮSAKYMO NR. 3D-92 „DĖL PARAMOS UŽ ŽEMĖS ŪKIO NAUDMENAS IR KITUS PLOTUS BEI ŪKINIUS GYVŪNUS PARAIŠKOS IR TIESIOGINIŲ IŠMOKŲ ADMINISTRAVIMO BEI KONTROLĖS TAISYKLIŲ PATVIRTINIMO“ PAKEITIMO

Valstybinė saugomų teritorijų tarnyba prie Aplinkos ministerijos (toliau – Tarnyba) išnagrinėjo Jūsų pateiktą derinti Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių, patvirtintų Lietuvos Respublikos žemės ūkio ministro 2023 m. vasario 20 d. įsakymu Nr. 3D-92 „Dėl Paramos už žemės ūkio naudmenas ir kitus plotus bei ūkinius gyvūnus paraiškos ir tiesioginių išmokų administravimo bei kontrolės taisyklių patvirtinimo“ (toliau – Taisyklės) pakeitimo projektą ir teikia siūlymus.

Specialiųjų žemės naudojimo sąlygų įstatyme (toliau – Įstatymas) yra nustatytos specialiosios žemės naudojimo sąlygos (toliau – SŽNS) – kai nurodytose teritorijose taikomi ūkinės ir (ar) kitokios veiklos apribojimai, priklausantys nuo geografinės padėties, gretimybių, pagrindinės žemės naudojimo paskirties, žemės sklypo naudojimo būdo, vykdomos konkrečios veiklos, statinių, nekilnojamojo kultūros paveldo ir aplinkos apsaugos, visuomenės sveikatos saugos, valstybės saugumo ir viešojo intereso poreikių.

Tarnyba atliko suartų natūralių pievų ir ganyklų bei pelkių ir šaltinynų plotų analizę, ir šių suartų plotų deklaravimą už 2024 m.

Suartų natūralių pievų ir ganyklų bei pelkių ir šaltinynų plote 2024 m. buvo deklaruota 838 ha pasėlių pagal šias grupes: „I grupė Augalai ariamojoje žemėje, pūdymas“, „II grupė Azotą kaupiantys augalai ariamojoje žemėje“, „III grupė Žoliniai azotą kaupiantys augalai ariamojoje žemėje“, „IV grupė Ganyklos arba pievos iki 5 metų“, „V grupė Daugiamečiai sodiniai“ „VIII grupė Kaimo plėtros programos priemonės miškuose“.

Siekiant užtikrinti Įstatymo nuostatų (Įstatymo 96 str. ir Įstatymo 102 str.) laikymąsi ir nesudaryti sąlygų netyčiniam ar tyčiniam jo pažeidimui, kuris užtraukia atsakomybę pagal Lietuvos Respublikos Administracinių nusižengimų kodekso 256 straipsnį „Reikalavimų dėl Lietuvos Respublikos specialiųjų žemės naudojimo sąlygų įstatyme nustatytų teritorijų, kuriose taikomos specialiosios žemės naudojimo sąlygos, pažeidimas“, taip pat siekiant išvengti šių plotų sumažėjimo prašome papildyti Taisykles nauja nuostata, jog natūralių pievų ir ganyklų bei pelkių ir šaltinynų plotuose, kuriuose nustatyta SŽNS yra draudžiama suarti, sausinti arba kitaip keisti jų žolynų būklę ir sudėtį, užsodinti želdiniais ar įveisti mišką. Atsižvelgiant į tai, siūlome į Paraiškų priėmimo informacinę sistemą (PPIS) įtraukti natūralių pievų ir ganyklų bei pelkių ir šaltinynų sluoksnį bei iš anksto nustatyti žemės ūkio naudmenų deklaravimo apribojimus, kurie užtikrintų Įstatymo 96 str. ir Įstatymo 102 str. nuostatų laikymąsi. Tarnyba gali pateikti patvirtintus natūralių pievų ir ganyklų bei pelkių ir šaltinynų SŽNS sluoksnius.

Direktorė	Agnė Jasinavičiūtė

A. Prakapienė, tel. Nr. +370 659 63294, el. p. agne.prakapiene@vstt.lt

Informuojame, kad kreipiantis raštu į Valstybinę saugomų teritorijų tarnybą su paklausimu, prašymu arba skundu, Jūs pateikiate savo asmens duomenis. Susipažinti, kaip tvarkomi Jūsų asmens duomenys, galite internetinės svetainės https://vstt.lrv.lt/lt/ skiltyje Asmens duomenų apsauga Privatumo pranešimas (skirtas fiziniams asmenims, kurie kreipiasi raštu į Valstybinę saugomų teritorijų tarnybą prie Aplinkos ministerijos su paklausimu, prašymu arba skundu).